Alkoholijuomien vähittäismyyntihinnat nousevat ensi vuonna keskimäärin noin viisi prosenttia, valtiovarainministeriö kertoo.

Hallitus antoi tänään torstaina esityksen alkoholiverotuksen korottamisesta. Alkoholijuomien yleinen valmistevero nousee ensi vuonna keskimäärin noin 10 prosenttia. Veronkorotus koskee kaikkia alkoholijuomia, mutta ”painottuu lievästi muihin kuin väkeviin juomiin”, ministeriö kertoo.

– Mietojen käymisteitse valmistettujen juomien veroa korotettaisiin 15,4 prosenttia, viinin veroa 12,7 prosenttia, oluen veroa 10,6 prosenttia ja välituotteiden veroa keskimäärin 9,5 prosenttia, esityksestä selviää.

Väkevien alkoholijuomien valmisteveroa puolestaan korotetaan 4,8 prosenttia.

Listan ensimmäinen ryhmä eli ”miedot käymisteitse valmistetut juomat” tarkoittaa käytännössä siideriä tai kauppojen myymää lonkerojuomaa. Välituote puolestaan tarkoittaa juomaa, jonka alkoholipitoisuus on enintään 22 tilavuusprosenttia ja joka ei ole olutta, viiniä eikä muuta käymisteitse valmistettua juomaa, kuten esimerkiksi väkevöidyt viinit.

Budjettiriihessä päätettyjen korotusten arvioidaan lisäävän valtion verotuloja vuositasolla noin 100 miljoonaa euroa. Veronkiristyksillä rahoitetaan hallituksen mukaan työn verotuksen keventämistä.

Lue lisää:

Alkoholivero nousee 100 miljoonalla – kaiken alkoholin verotus kiristyy

Ravintola-ala tyrmistyi: ”Hallitus käänsikin nurin niskoin – Baltia ja risteilijät voittavat”

Laskelma: Näin oluttölkin ja viinipullon hinnat nousevat – ”Hallituksen intressi, että kulutus kohdistuu enemmän mietoihin”